CELEX: 32020D1236
Language: et
Date: 2020-08-25 00:00:00
Title: Komisjoni otsus (EL) 2020/1236, 25. august 2020, millega lubatakse Madalmaadel pikendada Euroopa Parlamendi ja nõukogu määruse (EL) 2020/698 artiklites 2 ja 3 sätestatud teatavaid tähtaegu (teatavaks tehtud numbri C(2020) 5745 all) (Ainult ingliskeelne tekst on autentne)

31.8.2020   
               
               
                  ET
               
               
                  Euroopa Liidu Teataja
               
               
                  L 282/19
               
            
         KOMISJONI OTSUS (EL) 2020/1236,
         25. august 2020,
         millega lubatakse Madalmaadel pikendada Euroopa Parlamendi ja nõukogu määruse (EL) 2020/698 artiklites 2 ja 3 sätestatud teatavaid tähtaegu
         
            
               (teatavaks tehtud numbri C(2020) 5745 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. mai 2020. aasta määrust (EL) 2020/698, milles sätestatakse seoses COVID‐19 puhanguga ajutised erimeetmed teatavate tunnistuste, litsentside ja lubade uuendamise või pikendamise ning korraliste kontrollide ja jätkuõppe edasilükkamise kohta teatavates transpordialaste õigusaktide valdkondades, (1) eriti selle artikli 2 lõiget 6 ja artikli 3 lõiget 3,
         ning arvestades järgmist:
         
                     (1)
                  
                  
                     Määruse (EL) 2020/698 artikli 2 lõikega 1 pikendatakse tähtaegu, mis on ette nähtud kutseoskuse tunnistuse omanikele jätkuõppe läbimiseks ning mis oleksid lõppenud või lõpeksid muidu ajavahemikul 1. veebruarist 2020 kuni 31. augustini 2020. Kõnealuse määruse artikli 2 lõikega 2 pikendatakse liidu ühtlustatud koodi „95“ märke kehtivusaega.
                  
               
                     (2)
                  
                  
                     Määruse (EL) 2020/698 artikli 3 lõikega 1 pikendatakse juhilubade kehtivusaega, mis oleks lõppenud või lõpeksid muidu ajavahemikul 1. veebruarist 2020 kuni 31. augustini 2020.
                  
               
                     (3)
                  
                  
                     Madalmaad esitasid 1. juuli 2020. aasta kirjas põhjendatud taotluse määruse (EL) 2020/698 artiklites 2 ja 3 sätestatud teatavate tähtaegade pikendamise lubamiseks. Madalmaad esitasid 29. juuli 2020. aasta kirjas muudetud põhjendatud taotluse. Esiteks palutakse selle muudetud taotlusega luba pikendada määruse (EL) 2020/698 artikli 2 lõike 2 ja artikli 3 lõike 1 kohaldamisel kõnealuse määruse artikli 2 lõikes 1 sätestatud tähtaegu ajavahemikul 1. veebruarist 2020 kuni 31. augustini 2020 kolme kuu võrra. Teiseks taotletakse luba pikendada määruse (EL) 2020/698 artikli 2 lõigetes 1 ja 2 ning artikli 3 lõikes 1 sätestatud seitsmekuulisi perioode kahe kuu võrra. Madalmaad esitasid oma taotluse toetuseks lisateavet 30. juulil 2020.
                  
               
                     (4)
                  
                  
                     Madalmaade esitatud teabe kohaselt ei ole meetmete tõttu, mida kõnealune liikmesriik on võtnud COVID-19 leviku tõkestamiseks või piiramiseks, Madalmaades pärast 31. augustit 2020 tõenäoliselt võimalik jätkuõpet läbida, liidu ühtlustatud koodi „95“ märget anda ega juhilube uuendada.
                  
               
                     (5)
                  
                  
                     Eelkõige peatasid Madalmaad ajutiselt kõik Euroopa Parlamendi ja nõukogu direktiivi 2003/59/EÜ kohased jätkuõppe kursused (2). Selle tulemusena on tühistatud ligikaudu 30 000 kursust, mis tavatingimustes oleksid toimunud. Seetõttu ei saanud ligikaudu 2400 elukutselist sõidukijuhti oma kutsetunnistust õigeaegselt uuendada.
                  
               
                     (6)
                  
                  
                     Jätkuõppe kursused on nüüd uuesti alanud ja lisaks 2020. aasta maist kuni 2020. aasta lõpuni plaanis olnud tavapärastele kursustele kavandatakse ka lisakursusi. COVID-19 tõkestamiseks vajalike meetmete tõttu esineb selles osas ikka veel piiranguid. Koolitusasutused peavad järgima riikliku rahvatervise ja keskkonnainstituudi (3) asjakohaseid nõudeid, näiteks tagama, et inimesed saaksid võimaluse korral vähemalt 1,5 meetrist vahet hoida.
                  
               
                     (7)
                  
                  
                     Olukord on eriti keeruline bussijuhtide jätkuõppe puhul. Madalmaade esitatud teabe kohaselt omandasid paljud juhid, kes 10. septembril 2008 tegutsesid reisijateveoks kasutatava sõiduki juhina, direktiivi 2003/59/EÜ artikli 4 alusel õiguse kutseoskuse tunnistusele. Tegelikkuses ja vastavalt direktiivi 2003/59/EÜ artiklile 4, artikli 8 lõikele 2 ja artikli 14 lõikele 2 kaotasid paljud niimoodi välja antud kutseoskuse tunnistused kehtivuse 2015. aasta septembri esimeses pooles, kuna Madalmaad kasutasid võimalust pikendada direktiivi 2003/59/EÜ artikli 8 lõikes 2 osutatud tähtaega kuni seitsme aastani. D1-, D1-+E-, D- või D-+E-kategooria juhiloaga juhid, kes uuendasid oma kutsetunnistusi veidi enne nende kehtivuse lõppemist 2015. aastal, peavad omakorda oma kutsetunnistusi taas uuendama enne, kui nende kehtivus10. septembril 2020 lõpeb. Suurem osa Madalmaade bussijuhtidest on sellises olukorras. On küsitav, kas koolitusasutused suudavad kõigile bussijuhtidele jätkuõppe õigeaegset läbimist võimaldada. Kuna ühistransport toimib jälle tavapärase sõiduplaani järgi, on juhtidel vähem aega kursustel osalemiseks.
                  
               
                     (8)
                  
                  
                     Seoses Euroopa Parlamendi ja nõukogu direktiivi 2006/126/EÜ (4) alusel välja antud juhilubadega viitavad Madalmaad ajutistele piirangutele, mida kohaldatakse füüsilist kontakti nõudvatel kutsealadel tegutsemise suhtes. Need piirangud mõjutasid arstlikku läbivaatust, mis on vajalik selleks, et teha kindlaks isiku füüsiline ja vaimne sobivus sõiduki juhtimiseks (edaspidi „arstlik läbivaatus“). Selle tulemusena on märkimisväärselt vähenenud arstlikul läbivaatusel põhinevate meditsiiniliste aruannete keskmine arv, mis igal nädalal riiklikule lube väljaandvale asutusele (CBR) (5) esitatakse. Madalmaades COVID-19 leviku tõkestamiseks või piiramiseks võetud meetmete tõttu on edasi lükatud 28 000 arstlikku läbivaatust, mis tuleb ikkagi teha lisaks sellistele läbivaatustele, mida nõutakse praegu ja lähitulevikus kehtivuse kaotavate lubade puhul.
                  
               
                     (9)
                  
                  
                     Madalmaades teeb arstlikku läbivaatust ligikaudu 25 000 arsti. Edasilükatud 28 000 arstliku läbivaatuse tegemiseks kuluv aeg sõltub suurel määral sellest, mil määral ja kui kiiresti arstid asjaomaste ülesannete täitmist saavad jätkata. Paljude Madalmaade arstide jaoks on juhiloa uuendamiseks vajaliku arstliku läbivaatuse tegemine ainult üks nende paljudest ülesannetest. COVID-19 pandeemia tõkestamisega seotud lisatöö tõttu ei ole arstid suutnud teha nii palju arstlikke läbivaatusi, kui tavaliselt.
                  
               
                     (10)
                  
                  
                     Madalmaade esitatud teabe kohaselt ei ole selge, mil määral ja kui kiiresti arstid vajaliku töörütmi suudavad taastada. Eeldatakse, et meditsiiniline suutlikkus taastub järk-järgult, kuid samal ajal suureneb liikumispiirangute kohaldamisest tingitud nõudlus arstliku läbivaatuse järele. Seetõttu eeldatakse, et isegi pärast seda, kui arstlike läbivaatuste arv jõuab samale tasemele, mis enne COVID-19 pandeemiat, ei suudeta läbivaatuste edasilükkamise mõju leevendada enne 2021. aasta maid.
                  
               
                     (11)
                  
                  
                     Madalmaade sõnul ei ole võimalik täpselt ette näha, kui palju isikuid ei saa uuendada oma juhilube, mis oleksid kaotanud või kaotaksid kehtivuse ajavahemikul 1. veebruarist 2020 kuni 31. augustini 2020. See sõltub suurel määral arstide olemasolust, mis osaliselt määratakse kindlaks piirkondlikul tasandil. Igal juhul on vältimatu, et mõned isikud, kes taotlevad oma juhiloa uuendamist, peavad arvestama viivitustega, mis tulenevad ootejärjekordadest tervishoiusüsteemis, eelkõige ligikaudu 15 % sellistest isikutest, kel on juhiloa uuendamiseks vaja käia rohkem kui ühe arsti juures. Keskmine aeg, millega tuleb arvestada inimestel, kes vajavad juhiloa uuendamiseks nõutava juhtimissobivuse kindlakstegemiseks arstlikku läbivaatust, on keskmiselt 125 päeva siis, kui konsulteeritakse ühe arstiga, ja 179 päeva, kui seda tehakse mitme arstiga.
                  
               
                     (12)
                  
                  
                     Riikliku lube väljaandva asutuse esitatud andmete põhjal arvab taristu- ja veemajandusministeerium, (6) et 1. detsembri 2020. aasta seisuga on tegemata ligikaudu 20 000 arstlikku läbivaatust. Eeldades, et meditsiiniline suutlikkus on 2021. aasta esimeseks kvartaliks jõudnud taas normaalsele tasemele, on tõenäoline, et selline mahajäämus mõjutab jätkuvalt sõidukijuhte, kelle juhiluba kaotab kehtivuse 1. detsembril 2020. Siiski eeldatakse, et tähtaegade pikendamisest, mida taotletakse nii 1. veebruarist 2020 kuni 31. augustini 2020 kestva ajavahemiku kui ka selliste perioodide puhul, mille jooksul juhiload kaotaksid või oleksid kaotanud muidu kehtivuse peaks piisama selle tagamiseks, et kõik huvitatud isikud suudaksid kohaldatavaid nõudeid täita.
                  
               
                     (13)
                  
                  
                     Seepärast tuleks Madalmaadel lubada pikendada tähtaegu ajavahemikul 1. veebruarist 2020 kuni 31. augustini 2020 ning määruse (EL) 2020/698 artikli 2 lõikes 1 ja artikli 3 lõikes 1 sätestatud seitsmekuulisi perioode
                  
               
                     (14)
                  
                  
                     Madalmaad on nõus sellega, et käesolev otsus võetakse vastu ja tehakse teatavaks inglise keeles,
                  
               ON VASTU VÕTNUD KÄESOLEVA OTSUSE:
         
            Artikkel 1
            Madalmaadel lubatakse pikendada määruse (EL) 2020/698 artikli 2 lõigetes 1 ja 2 ning artikli 3 lõikes 1 sätestatud tähtaegu järgmiselt:
            
                        a)
                     
                     
                        määruse (EL) 2020/698 artikli 2 lõigete 1 ja 2 kohaldamisel kõnealuse määruse artikli 2 lõikes 1 sätestatud tähtaega ajavahemikul 1. veebruarist 2020 kuni 31. augustini 2020 kolme kuu võrra;
                     
                  
                        b)
                     
                     
                        kõnealuse määruse artikli 2 lõigetes 1 ja 2 sätestatud seitsmekuulisi perioode kahe kuu võrra;
                     
                  
                        c)
                     
                     
                        kõnealuse määruse artikli 3 lõikes 1 sätestatud tähtaega ajavahemikul 1. veebruarist 2020 kuni 31. augustini 2020 kolme kuu võrra;
                     
                  
                        d)
                     
                     
                        kõnealuse määruse artikli 3 lõikes 1 sätestatud seitsmekuulist perioodi kahe kuu võrra.
                     
                  
         
            Artikkel 2
            Käesolev otsus on adresseeritud Madalmaade Kuningriigile.
         
         
            Brüssel, 25. august 2020
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 165, 27.5.2020, lk 10.
         
            (2)  Euroopa Parlamendi ja nõukogu 15. juuli 2003. aasta direktiiv 2003/59/EÜ reisijate- või kaubaveol kasutatavate teatavate maanteesõidukite juhtide alus- ja jätkuõppe kohta ning nõukogu määruse (EMÜ) nr 3820/85 ja nõukogu direktiivi 91/439/EMÜ muutmise ja nõukogu direktiivi 76/914/EMÜ kehtetuks tunnistamise kohta (ELT L 226, 10.9.2003, lk 4).
         
            (3)  Rijksinstituut voor Volksgezondheid en Milieu, RIVM.
         
            (4)  Euroopa Parlamendi ja nõukogu 20. detsembri 2006. aasta direktiiv 2006/126/EÜ juhilubade kohta (ELT L 403, 30.12.2006, lk 18).
         
            (5)  Centraal Bureau Rijvaardigheidsbewijzen.
         
            (6)  Ministerie van Infrastructuur en Waterstaat.